En hjelm, festet til en vegg. En liten jente, med hodet spent fast i hjelmen så hun ikke kan bevege det. Hun er rundt ti år.

1. feb. 2018 18:54 Sist oppdatert 6. august 2020

Hjelmen er festet i hoftehøyde. Hendene hennes er lenket til veggen. Så stiller en voksen mann seg foran henne. Han er naken.

Fra video beslaglagt hos en norsk far i 40-årene

A-magasinet har kartlagt 89 nordmenn som er siktet eller dømt for å ha spredt overgrepsbilder av barn i pedofile nettverk. Materialet de deler er mer sadistisk enn noensinne. De kunne vært naboene dine.

Braket av døren som blir slått inn og knust, bryter stillheten. Klokken er seks om morgenen denne vårdagen i 2015. Det haster, politiet må pågripe mannen i 40-årene før han rekker å ødelegge bevis – eller enda verre: varsle nettverket sitt. Flere politimenn braser inn på soverommet. Mannen bråvåkner. Han er fortsatt fortumlet da politiet setter håndjern på ham. Men han vet godt hvorfor de er der.

– Dere kommer til å finne mye, sier han.